Tora Augestad er Årets utøver 2018

Den norske sangeren Tora Augestad er utnevnt til Årets utøver 2018 av Norsk Komponistforening. Dette er en årlig pris som Komponistforeningen har opprettet for å påskjønne en utøver eller et ensemble, på høyt profesjonelt nivå, som har gjort særlig innsats for norsk samtidsmusikk det siste året eller over en lengre periode. Prisen har blitt delt ut siden 1985.

Den 14.desember overrakte leder i Musikkfaglig utvalg, komponist Gyrid Nordal Kaldestad, prisen som ved siden av en plakett er på 50 000 kroner. I tillegg bevilges prisvinneren ytterligere 50 000 kroner til konserter/aktivitet som fremmer norske nålevende komponister.

**Utvalgets begrunnelse:**Prisen for årets utøver går i år til en kunstner som har gjort seg bemerket både nasjonalt og internasjonalt. Utøveren har i snart to tiår vært en viktig formidler av samtidsmusikk i inn-og utland. Det er en utøver som beveger seg mellom sjangre, og er med på å forene disse.

Utøveren har en større internasjonal karriere enn det mange her hjemme i Norge er klar over. Selv om vedkommende har en stor internasjonal karriere – banker hennes hjerte for det som skjer her hjemme og hun er en aktiv bestiller av nyskrevet norsk musikk. Det bør nevnes at hun i 2017 urfremførte ikke mindre enn 2 ½ time norsk musikk!

Hennes evne til å favne brett musikalsk og å bidra til å bringe norsk musikk ut, nasjonalt og internasjonalt er unik. Hun er uredd og har en sterk kunstnerisk stemme i alle prosjekt hun er med i.

Årets utøver er ikke bare en viktig og sentral utøver, hun gjør også et viktig arbeid for å formidle norsk samtidsmusikk til et publikum utenfor de største norske byene gjennom Hardanger Musikkfest sammen med komponisten Therese Birkelund Ulvo.

Norsk Komponistforening gratulerer Tora Augestad som Årets utøver 2018!

*Norsk Komponistforening (stiftet i 1917) er en fag- og interesseorganisasjon for profesjonelle, yrkesaktive komponister. Komponistforeningen arbeider for å fremme bruken av norsk musikk i et bredt spekter av uttrykk og for å styrke de kulturpolitiske rammevilkårene for komponister. Vernet om opphavsretten har vært sentral gjennom alle år, slik at komponister skal ha mulighet til å leve av arbeidet de gjør, slik at de kan skape nye verk for utøvere og publikum. Norsk Komponistforening er medlem av Nordisk Komponistråd og den europeiske komponistorganisasjonen*[*ECSA*](http://composeralliance.org/)*. (European Composer and Songwriter Alliance).*